CELEX: 32018D0416
Language: bg
Date: 2018-03-05 00:00:00
Title: Решение (ЕС) 2018/416 на Съвета от 5 март 2018 година за разрешаване на започването на преговори по преразгледаната Лисабонска спогодба за наименованията за произход и географските указания

19.3.2018   
            
            
               BG
            
            
               Официален вестник на Европейския съюз
            
            
               L 75/23
            
         РЕШЕНИЕ (ЕС) 2018/416 НА СЪВЕТА
   от 5 март 2018 година
   за разрешаване на започването на преговори по преразгледаната Лисабонска спогодба за наименованията за произход и географските указания
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, във връзка с член 218, параграфи 3 и 4 от него,
   като взе предвид препоръката на Европейската комисия,
   като има предвид, че:
   
               (1)
            
            
               Лисабонската спогодба за закрила на наименованията за произход и тяхната международна регистрация от 1958 г. е договор, управляван от Световната организация за интелектуална собственост (СОИС). Тя е отворена за страните по Парижката конвенция за закрила на индустриалната собственост. По спогодбата има 28 договарящи страни, включително седем държави — членки на Съюза (България, Чешката република, Франция, Италия, Унгария, Португалия и Словакия).
            
         
               (2)
            
            
               Международната система на Лисабонската спогодба понастоящем се преразглежда с оглед на нейното подобряване, за да бъдат привлечени повече страни по нея, като в същото време бъдат съхранени принципите и целите ѝ. Въз основа на напредъка, постигнат от работната група, която направи основно предложение за преразглеждане през октомври 2014 г., от 11 до 21 май 2015 г. в Женева се проведе дипломатическа конференция по приемането на преразгледана Лисабонска спогодба („преразгледана Лисабонска спогодба“) за наименованията за произход и географските указания.
            
         
               (3)
            
            
               Като се има предвид ключовата роля, която защитата на интелектуалната собственост, и по-специално защитата на наименованията за произход и географските указания, играе в международната търговия, преразгледаната Лисабонска спогодба попада в обхвата на общата търговска политика на Съюза. Преразгледаната Лисабонска спогодба се отнася конкретно до международната търговия, в смисъл че основното ѝ предназначение е да насърчава и улеснява тази търговия и че има преки и непосредствени последици за нея (1). Общата търговска политика попада в обхвата на изключителната компетентност на Съюза в съответствие с член 3, параграф 1, буква д) от Договора за функционирането на Европейския съюз (ДФЕС). Вследствие на това преговорите по преразгледаната Лисабонска спогодба попадат в обхвата на изключителната компетентност на Съюза.
            
         
               (4)
            
            
               В съответствие с член 207, параграф 3 и член 218, параграф 3 от ДФЕС Комисията е преговарящ от страна на Съюза в областта на изключителната компетентност на Съюза (2),
            
         ПРИЕ НАСТОЯЩОТО РЕШЕНИЕ:
   Член 1
   Комисията се упълномощава да започне преговори по преразгледаната Лисабонска спогодба за наименованията за произход и географските указания.
   Преговорите се водят в консултация със специалния комитет, посочен в член 207, параграф 3 от ДФЕС.
   Член 2
   Адресат на настоящото решение е Комисията.
   
      Съставено в Брюксел на 5 март 2018 година.
      
         
            За Съвета
         
         
            Председател
         
         Н. ДИМОВ
      
   
   
      (1)  Решение на Съда от 25 октомври 2017 г. по дело C-389/15, Комисия срещу Съвет, ECLI:EU:C:2017:798.
   
      (2)  Пак там, точка 76.